**תקציר**

כל אדם זכאי להנות מהסטנדרט הגבוה ביותר הניתן להשגה של בריאות גופנית ונפשית. עם זאת, יש שתי אוכלוסיות עם פערים ברורים ביחס לתוצאי בריאות; אנשים עם תחלואה נפשית חמורה(Severe mental illness, SMI) וקבוצות מיעוט אתניות. אנשים עם SMI הם בעלי סיכון מוגבר למחלות גופניות ולמוות בגיל צעיר יותר, בהשוואה לאוכלוסייה הכללית, עם תקנון לגיל, מין, ומצב סוציו-אקונומי. עיקר התמותה על רקע תחלואה כרונית ניתנת-למניעה (ולא תאונות, אובדנות), כולל תחלואה לבבית, סיבוכי סכרת ושבץ מוחי.

כמו כן, לקבוצות מיעוט באוכלוסייה יש סיכון מוגבר לתחלואה גופנית ונפשית, והם לא נהנים מאותה רמת טיפול בתחומי הבריאות ובריאות הנפש, בהשוואה לאוכלוסיית הרוב. בישראל, כמו בעולם, לאנשים עם SMI יש סיכון מוגבר לתחלואה גופנית ניתנת-למניעה, ושיעור התמותה המתוקנן לגיל של אנשים עם SMI גבוה פי 2 ביחס לאוכלוסייה הכללית. בנוסף, בישראל חיה קבוצת מיעוט גדולה של ערבים, המהווה 21% מהאוכלוסייה (1.9 מיליון איש), עם מאפיינים סוציו-דמוגרפיים ייחודיים; האוכלוסייה הערבית צעירה וענייה יותר ביחס לאוכלוסייה היהודית. במחקרים שונים בעולם ביחס לקבוצות מיעוט ובישראל- ביחס לאוכלוסייה הערבית- נמצאו תוצאים גרועים יותר ואי-שוויון בתחומי בריאות (תמותה, תחלואה במחלות לא-מדבקות) ובגורמי סיכון בריאותיים (כולל עישון, השמנת יתר, פעילות גופנית).